ཞག་གསུམ་ལ་སོགས་པ་ན་ལུས་ལ་དྲོད་དང་བདེ་བ་སྐྱེ། སེམས་གཟུང་འཛིན་དང་
བྲལ་བ་ཅི་རིགས་པ་འབྱུང་སྟེ། ཁམས་འདུས་པ་དང་པོའི་ཐད་སོར་སླེབ་པ་ཡིན་གསུང་
། དེ་ནས་ཟླ་བ་གཅིག་ལ་སོགས་པ་ན་ནང་དུ་དུ་བ་ལ་སོགས་པའི་རྟགས་ལྔ་འབྱུང་། དེ་
ནས་ཟླ་བ་གསུམ་ལ་སོགས་པ་ན་ལུས་རས་བལ་གྱི་འདབ་མ་ལྟར་ཡང་། སེམས་གཟུང
འཛིན་དང་བྲལ་བ་སྔར་བས་གསལ་བ། བརྟན་པ། མཉམ་རྗེས་མེད་པར་དབང་འཐོབ་
པ་འབྱུང་སྟེ། ཁམས་འདུས་པ་བར་པའི་ཐད་སོའོ། །དེ་ནས་ཕྱིའི་སྣང་བ་ཐམས་ཅད་ལྷ་
དང་སྔགས་སུ་འཆར། དེ་ནས་ནང་གི་ཕོ་བྲང་ལྔའི་རྩ་རྣམས་ལྷའི་རྣམ་པར་གསལ།
མཉམ་གཞག་ལ་མི་རྟོག་པའི་ཏིང་ངེ་འཛིན་ཆེར་གསལ་ཞིང་བརྟན། རྗེས་ལ་བསམས་
ན་ཤེས་པའི་མངོན་པར་ཤེས་པ་ཅི་རིགས་པ་དང་། གཞན་ཡང་ཏིང་ངེ་འཛིན་གྱི་ཡོན་
ཏན་དཔག་ཏུ་མེད་པ་འབྱུང་སྟེ། ཁམས་འདུས་པ་ཐ་མའི་ཐད་སོར་སླེབ། དེ་ནས་
གཟུང་འཛིན་གྱི་རྩ་དང་རླུང་སྲིད་པའི་དྲྭ་བ་དབུ་མར་ཆུད་པས་མ་རིག་པའི་སྒོ་ངའི་
སྦུབས་རྩ་དབུ་མ་ཁ་ཕྱེད་ན། རྟེན་འབྲེལ་གྱི་སྟོབས་ཀྱིས་མཐོང་ལམ་སྐྱེ་སྟེ། མིག་ཐུར་
མས་ཕྱེ་བ་བཞིན་ནོ། །མཚན་བརྗོད་ལས། མ་རིག་སྒོ་ངའི་སྦུབས་འབྱེད་པ། །སྲིད་པའི་
- 22 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།
དྲྭ་བ་འཇོམས་པ་པོ། །ཞེས་པའི་དོན་ཡང་འདི་ཡིན་ནོ། །དུས་ཀྱི་འཁོར་ལོ་ལས་ཀྱང་།
ཞབས་གཅིག་རྡོ་རྗེ་ནོར་བུ་རྡུལ་དང་ཉི་མ་སྟེ། །གཙུག་ཏོར་ཁུ་བ་རི་བོང་ཅན་ནི་
གཉིས་པའོ། །རྟག་ཏུ་མི་ཆོད་མི་ཤིགས་བཞེད་པ་བཀོད་པ་སྟེ། །འཇིག་རྟེན་གསུམ་གྱིས་
བཏུད་པ་དེ་ལ་མགོས་ཕྱག་འཚལ། །ཞེས་གསུངས་པ་དེའང་འདིའི་དགོངས་པར་
མཛད་དོ། །སྤྱིར་ཆོས་རྗེས་ཞལ་ནས། སྔར་གྱི་འཁོར་ལོ་དེ། འོག་རླུང་བདེ་བ་ཆེན་པོ་
ཡར་འཐེན་པའི་དགོས་པ་ཡིན་གསུངས། དེའང་སོར་དྲུག་ཡོད་པའི་སོར་གཅིག་༼རླུང་གི་
ནུས་པ་༽ ཐིམ་ན་བདེ་བ་སྐྱེད། གཉིས་ཐིམ་ན་དེ་བས་ཀྱང་བདེ་བ་ཆེར་སྐྱེ། གསུམ་ཐིམ་ན་
ཆེས་ཆེ་བའི་བདེ་བ་སྐྱེ། བཞི་ཐིམ་ན་མཐོང་ལམ་གྱི་ཡེ་ཤེས་སྐྱེ། ལྔ་བ་ཡན་ཆད་ཐིམ་དུ་
མི་འཇུག་སྟེ་ཚེའི་བར་ཆད་དུ་འགྱུར་བས་སོ། །ཕྱིས་འཁོར་ལོ་སྤངས་ཀྱང་སྲིན་པོའི་
ལམ་སྡོམ་ནུས་ཤིང་བདེ་བ་ཆེན་པོའི་ཡེ་ཤེས་རང་ཤུགས་ཀྱིས་སྐྱེ་བ་དང་། འདོམས་ཀྱི་
ལྦ་བ་སྦུབས་སུ་ནུབ་པ་ལ་སོགས་པ་འབྱུང་གསུང་ངོ༌། །གཉིས་པ་གནས་སྐབས་ཀྱི་སྤྱོད་
ལམ་བྱ་ལུགས་ནི། ཟས་ཟོས་ནས་དར་ཅིག་མི་སྒོམ་པར་ཅུང་ཞིག་ལོན་ནས་བསྒོམ།
སྙིགས་མ་ལྟེ་བ་ཡན་ཆད་ལ་ཡོད། དེས་གཉིད་ཀྱི་དབང་དུ་འགྱུར་བས། དེ་བསལ་བའི་
ཕྱིར་ཉམས་སུ་ལེན་ན། ཟས་དྭངས་སྙིགས་དབྱེ་བ་ནི། ༼དང་པོ་རླུང་རོ་བསལ་ཏེ། དེ་ནས་ལུས་
ཐམས་ཅད་བཀུ་མཉེ་བཞིན་བྱུག་ཅིང་མཉེ། དེ་ནས་རླུང་ཕྱིར་དྲག་ཏུ་བུས་ལ་གཡས་གཡོན་དབུས་གསུམ་ནས་བརྔུབས་
ཏེ། ཁ་སྦྱར་ཀུན་ལ་འགྲེའོ། །གཏོང་དུས་བཞི་སྤྲུགས་དང་རླུང་དྲག་ཏུ་ནུའོ། །༽ སྐྱིལ་ཀྲུང་བཅས་སྐེད་པར་
ལག་པ་གཉིས་༼མཁལ་མའི་འོག་ཏུ་སོར་མོ་རྣམས་མདུན། མཐེ་བོང་རྒྱབ་ཏུ་བྱས་ནས་༽ གཙུགས་ཏེ་༼གྲེ་མོ་
གདེངས་ལ་གཡས་གཡོན་དུ་རེ་མོས་སུ་གྲེ་མོ་ས་ལ་རེག་ཅིང་༽ མཁལ་མ་འདེགས་པའི་སྦྱོ་ སྦྱོར་བ་མན་ངག་
ལྟར་བྱ། ༼ལུགས་གཅིག་ཡིན།༽ འདིས་སྐྲ་དཀར་དང་གཉེར་མ་སེལ་ཞིང་མིག་དང་ ང་མགོ་ནད་
ལའང་ཕན་ནོ། །གཞན་ཡང་སྤྱིའུ་ཚུགས་ཀྱི་སྦྱོར་བ་ཞེས་བྱ་བ། མགོ་བོ་ས་ལ་བཙུགས།
- 23 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ཝ༽
རྐང་པ་གྱང་ལ་སོགས་པ་ལ་བརྟེན་ཏེ་སྟེང་དུ་བརྐྱང་། མགོས་མ་ཐེགས་ན་ལག་པ་
གཉིས་ཀྱང་གཟུགས། དེ་ནས་རྐང་པ་བརྐྱང་བསྐུམ་ཡང་ཡང་བྱ། སྤྱིར་ཁམས་དྭངས་མ་
ཐུར་ལ་བབས་པ་རྣམས་འཁོར་བའི་རྒྱུ། གྱེན་ལ་ལྡོག་པ་རྣམས་ཐར་པའི་རྒྱུ་ཡིན། ཡང་
གེགས་གློ་བུར་བ་བྱུང་ན་སྐྱིལ་མོ་ཀྲུང་བཅའ། ལག་པ་གཡོན་གྱིས་གཡས་པ་བཟུང་ནས།
༼སྐྱིལ་ཀྲུང་ལག་གཡས་ཁུ་ཚུར་གཡས་སུ་བཅས་པ་གཡོན་གྱིས་བཟུང་སྟེ། གཡོན་གྱི་པུས་མོའི་སྟེང་དུ་དལ་བུས་ཁྱེར་
ནས་ལག་མགོ་ཕར་འཐེན། གཡོན་ཡང་དེས་འགྲེའོ། །༽ ཕར་འཐེན་ཚུར་འཐེན་ལག་ལེན་བཞིན་བྱའོ།
།ཡང་ལུས་ཟུངས་རྒྱས་པར་བྱ་བའི་ཕྱིར་རྐང་པ་གཉིས་ལྟག་པར་བསྣོལ་༼ལག་པ་གཉིས་
འདོམས་ཀྱི་མདུན་དུ་ཁུ་ཚུར་ཁ་བུབ་ཏུ་བཞག་༽ བ་ཡང་ཡང་བྱ། སྔར་གྱི་ཟས་དྭངས་སྙིགས་དབྱེ་
བའི་ཐབས་སུ་ལུས་སྐྱིལ་ཀྲུང་བཅའ་ལག་པ་གཉིས་པུས་མོ་ལ་སླེབ་ཙམ་དུ་བརླ་ལ་
འཇུས་ཏེ། དཔུང་པ་གཡས་གཡོན་རེ་མོས་སུ་འདེགས་པའི་སྦྱོར་བ་བྱ། དེ་ནས་ཙོག་
པུར་གཉིད་དུ་ཅུང་ཟད་ལོག་ལ་ཡུན་མི་རིང་བར་སད་པར་བྱས་ན་ལུས་སྟོབས་དང་
ལྡན་པར་འགྱུར་རོ། །དེ་གོམས་པས་གཉིད་ཀྱིས་བསམ་གཏན་ལ་མི་རྫི། རྨི་ལམ་ཡང་
ཟིན་པར་འགྱུར་རོ། །ཡང་ལུས་སྐྱིལ་ཀྲུང་བཅའ། ལྟག་པར་སོར་མོ་བཅུ་བསྣོལ། མིག་
ཧུར་ཕྱུང་ལ་སྟེང་འོག་གི་རླུང་ཁ་སྦྱར། མགོ་གཡས་གཡོན་དུ་གཅུ་ཞིང་གང་ན་སར་
དམིགས་པ་དྲག་ཏུ་གཏད། དེས་གྲོལ་ལོ། །ཡང་སྒོམ་པའི་དུས་སུ་སྲིན་པོའི་ལམ་སྡོམ་མི་
ཤེས་པ་ལ་སོགས་པ་སྨད་ཀྱི་ནད་བྱུང་ན། སྐྱིལ་ཀྲུང་བཅའ། ལག་པ་གཉིས་རྡོ་རྗེ་ཁུར་
ཚུལ་བཅངས་ལ་ས་ལ་བཙུགས་ཏེ། བཏེག་ཅིང་སྨད་སྟན་ཐོག་ཏུ་བརྡབ། དེས་བདེ་བར་
འགྱུར། མིག་དཔངས་སྟོད་པ་ནི་ཐམས་ཅད་ལ་གཅེས་སོ། །འདི་སྒོམ་པའི་རྣལ་འབྱོར་
པ་ལ་བར་ཆད་མི་འབྱུང་གསུང་། ཉམས་སུ་བླང་བའི་ཚུལ་བསྟན་ཟིན་ཏོ། །
གཉིས་པ་ཕྱི་ནང་གི་བརྡ་དོན་བསྲེ་བ་ནི། རུས་པའི་རྒྱན་དྲུག་ནང་གི་ཁྲོ་བོའི་རྟེན་
- 24 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།
འབྲེལ་ལས་འབྱུང་། སྤྱི་གཙུག་གི་འཁོར་ལོ་དབུའི་གཙུག་ཏོར་མི་གཡོ་བའི་དོན་ཏོ། །རྣ་
རྒྱན་ནི་སྤྱན་དམར་ཞིང་ཁྲོ་གཉེར་སྨིན་ཚུགས་གཡོ་བ་དང་བཅས་པས་བདེ་བ་དང་
དྲོད་འབར་ཞིང་བར་ཆད་ཐམས་ཅད་ཀྱིས་མི་རྫི་བའི་དོན་ཏོ། །མགུལ་རྒྱན་ནི་ཞལ་
མཆེ་བ་གཙིགས་ཤིང་ཚངས་པའི་དབྱངས་དང་ལྡན་པའི་བྱང་ཆུབ་ཀྱི་སེམས་གྱེན་ལ་
ལྡོག་པའི་དོན་ཏོ། །སྐ་རགས་ནི་འདོམས་ཀྱི་ལྦ་བ་སྦུབས་སུ་ནུབ་པ་སྟེ། བྱང་ཆུབ་ཀྱི་
སེམས་གྱེན་ལ་ལྡོག་པའི་དོན་ཏོ། །གདུ་བུ་ནི་བྱང་ཆུབ་ཀྱི་སེམས་མི་ཉམས་པར་ལུས་ལ་
འཛིན་ཅིང་མཚན་དཔེ་ཐམས་ཅད་དང་ལྡན་པའི་དོན་ཏོ། །ཐལ་ཆེན་དང་མཆོད་ཕྱིར་
ཐོགས་ནི་བྱང་ཆུབ་ཀྱི་སེམས་ལུས་ལ་ཁྱབ་ཅིང་བདུད་དང་བར་དུ་གཅོད་པས་མི་
ཚུགས་ལ་གདུག་པ་ཅན་ཐམས་ཅད་ཚར་གཅོད་པའི་བརྡ་ཡིན་ནོ། །སྤྱིར་དེ་ལྟར་ཤེས
པར་བྱས་ལ། འདིའི་སྐབས་སུ་གསལ་བར་མ་བསྒོམས་ཀྱང་ཆོག་གསུང་། དེ་ལྟར་དཀྱིལ་
འཁོར་གསལ་བཏབ་ཅིང་བསྒོམས་པས་ཕྱི་ནང་ཐམས་ཅད་དེ་བཞིན་གཤེགས་པའི་
དཀྱིལ་འཁོར་བདེ་སྟོང་གི་ཏིང་ངེ་འཛིན་རྣམ་པར་མི་རྟོག་པའི་ཡེ་ཤེས་རྒྱུན་མི་འཆད་
པར་སྐྱེའོ། །དེ་ནས་རྟེན་འབྲེལ་གྱི་འགྲོས་བཞི་མྱུར་དུ་ཐིམ་ནས་འབྲས་བུ་སྐུ་བཞི་
མངོན་དུ་བྱེད་དོ། །གསུམ་པ་རྡོ་རྗེའི་ཚིག་བཤད་ན། འབར་བ་ཁམས་འདུས་པ་དང་པོ།
གཡོ་བ་ཁམས་འདུས་པ་བར་པ། བརྟན་པ་མཆོག་ནི་ཁམས་འདུས་པ་ཐ་མའོ། །ཕྱག་རྒྱ་
བསྒྲུབ་ཅིང་ཐིག་ལེ་གཟུང་། ཞེས་པ་ནི་ཡང་དག་པར་སྤོང་བ་བཞིའི་སྐབས་སུ་པདྨ་
ཅན་ལུང་བསྟན་པ་ལ་བརྟེན་ནས་བྱང་ཆུབ་ཀྱི་སེམས་གཏན་ནས་མི་ཉམས་པར་བྱའོ།
།བདག་ཉིད་སྟོང་པར་རྟོགས་པ་ནི།
།གང་ཟག་དང་ཆོས་ཀྱི་བདག་མེད་པར་རྟོགས་
པའོ། །རྣམ་པར་མི་རྟོག་པའོ། །ཡང་ན། ཨ་ས་ན་པ་ར་ཤཱུནྱཏཱ་ཞེས་བྱ་བར་ཡང་གདོན་
དུ་རུང་གསུང་། དེ་ལྟར་ན། བདག་གཞན་སྟོང་པར་རྟོགས་པ་དང་། །ཞེས་བྱ་བར་འགྲོ།
- 25 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ལ༽
།དེའི་དོན་བདག་སྟོང་པར་རྟོགས་པས་འཛིན་པ་རང་བཞིན་མེད་པ། གཞན་སྟོང་པར་
རྟོགས་པས་གཟུང་བ་རང་བཞིན་མེད་པར་རྟོགས་པའོ། །བདག་མེད་རྟོགས་ཤིང་གཟུང་
འཛིན་ལས་གྲོལ་བ་འདི་ཇི་ལྟར་སྣང་ཞེ་ན། འཇའ་ཚོན་དང་ཆུ་ཟླ་ལྟ་བུར་སྣང་ལ་རང་
བཞིན་མེད་པ་གཟུགས་སྐུ་དང་ཆོས་སྐུ་དབྱེར་མི་ཕྱེད་པ་གཞན་དོན་ལྷུན་གྱིས་གྲུབ་
པའི་རྟོགས་པ་སྐྱེའོ། །དམིགས་པ་གཉིས་པ་ནི། ཐིག་ལེའི་གེགས་བསལ་བ་དང་། ཏིང་ངེ་
འཛིན་གྱི་བོགས་དབྱུང་བའི་ཕྱིར་བསྒོམ་པའི་ཚུལ་ནི། འབར་དང་གཡོ་དང་བརྟན་པ་
དང་། །ཞེས་བྱ་བའི་རྡོ་རྗེའི་ཚིག་འདིས་བཤད་དེ། ལུས་སྐྱིལ་ཀྲུང་། ལག་པ་རྡོ་རྗེ་ཁུར་
ཚུར་སྲིན་ལག་གི་རྩ་བར་འབྱུང་པོའི་རྩ་མནན་ལ་སྙིང་གར་བསྡམས་ཏེ་བསྣོལ། རིགས་
ཀྱི་བདག་པོའི་རྩར་བདུད་བཞིས་ཟིལ་གྱིས་མི་ནོན་པའི་ཡི་གེ་ཧཱུྃ་མེ་འབར་བར་
བསྒོམ།༼རིན་པོ་ཆེ་ལོ་ཙཱ་བས་བཞེད་པའི་ཧཱུྃ་དཔེའོ། །༽ དེ་ལས་ཧཱུྃ་གི་ཕྲེང་བ་བར་མ་ཆད་པར་གྱེན་
ལ་འཕྲོས་ཤིང་འབར་བས་བྱང་ཆུབ་ཀྱི་སེམས་གྱེན་ལ་དེད་དེ། སྤྱི་གཙུག་གི་ཧཾ་ལ་ཐིམ་
པ་ནི་འབར་བའོ། །ཧཾ་བྱང་སེམས་ཀྱིས་གང་། ཐེམ་བུ་བཀག་པ་ལྟར་མར་མི་འཛག་པས་
ཧཾ་དང་འབྲེལ་བའི་སྤྱི་བོའི་འདབ་མ་སུམ་ཅུ་རྩ་གཉིས་པོ་གང་། དེ་ལས་སྤྱི་གཙུག་ནས་
རྐང་མཐིལ་གྱི་བར་གྱི་ཡི་གེ་ཆེན་པོ་རྣམས་གང་། དེ་ལས་གཡོས་པས་རྩ་ཕྲན་ཕྲ་མོ་
རྣམས་གང་། དེ་བྱང་ཆུབ་ཀྱི་སེམས་ཁྱབ་པར་རྒྱུ་བས་གཡོ་བའོ། །དེ་ནས་བྱང་སེམས་
གཏན་མི་འཛག་པར་གནས་པས་བརྟན་པའོ། །ཕྱག་རྒྱ་བསྒྲུབ་ཅིང་ཐིག་ལེ་གཟུང་།
།ཞེས་པའི་དོན་ནི་སྔར་བཤད་པ་དང་མཚུངས་སོ། །བདག་ཉིད་སྟོང་པར་རྟོགས་པའམ།
ཡང་ན། བདག་གཞན་སྟོང་པར་རྟོགས་པ་དང་། །ཞེས་བྱ་བའི་དོན། རོ་རྐྱང་གཉིས་ནས་
གཟུང་འཛིན་གྱི་རླུང་རྒྱུ་བ་དེ་རྩ་དབུ་མར་ཞུགས་པས་གཟུང་འཛིན་ལས་གྲོལ་བའི་
འོད་གསལ་སྟོང་ཉིད་དུ་རྟོགས་པའོ། །དེ་ལྟར་ན་ཉན་ཐོས་ཀྱི་འགོག་པ་ལྟར་སྟོང་པ་
- 26 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།
རྐྱང་པར་འགྲོ་བ་མ་ཡིན་ནམ་སྙམ་ན། གཞན་ཡང་དབང་པོའི་གཞུ་ལྟར་སྣང་། །ཞེས་
གསུངས་པ་ལས་སྔར་གྱི་ཐབས་ཁྱད་པར་དུ་འཕགས་པའི་ནང་རྟེན་འབྲེལ་གྱིས་འོད་
གསལ་ལས་ཟུང་འཇུག་གི་སྐུར་ལྡང་སྟེ། སེམས་གཟུང་འཛིན་ལས་གྲོལ་བའི་ཐམས་
ཅད་མཁྱེན་པ་ལུས་སྣང་ལ་རང་བཞིན་མེད་པ་འཇའ་ཚོན་ལྟ་བུ་མཚན་དང་དཔེ་བྱད་
དང་ལྡན་པར་གྲུབ་ནས། སྐུ་བཞི་ཡེ་ཤེས་ལྔ་དང་ལྡན་པའི་རྡོ་རྗེ་འཆང་ཆེན་པོ། གང་
ཟག་བརྩོན་འགྲུས་རབ་ཀྱིས་ཚེ་འདི་ཉིད་ལ་འགྲུབ་བོ། །འབྲིང་གིས་འཆི་ཁ། ཐ་མས་
བར་དོ་ཉིད་ལ་འགྲུབ་བོ། །དེ་ཉམས་སུ་ལེན་ན། བཀུ་མཉེ་དང་ལུས་སྦྱོང་ལ་སོགས་པ་
བསམ་གཏན་གྱི་ཡན་ལག་དགུ་སྔོན་དུ་སོང་ནས་སྐྱིལ་ཀྲུང་དང་རྡོ་རྗེ་ཁུར་ཚུར་སྙིང་
གར་བསྣོལ་བ་སྔར་བཞིན་བྱ། དེ་ནས་ཧཱུྃ་གི་སྒྲས་སྣ་སྒོ་ནས་རླུང་ཤུགས་བསྐྱེད་དེ་ཕྱིར་
གདོན། རླུང་ནང་དུ་འཇུག་པ་ན་མགོ་སྟན་ལ་མ་རེག་ཙམ་དུ་བཀུག་ལ། རླུང་ནང་དུ་
འཇུག་པ་ན་ཧཱུྃ་རིང་པོ་གདོན། དམིགས་པ་རོ་རྐྱང་གཉིས་ནས་རླུང་རྒྱུས་ཏེ་དབུ་མའི་
ནང་དུ་ཞུགས། རྡོ་རྗེའི་རྩེའི་ཧཱུྃ་ལས་ཧཱུྃ་གི་ཕྲེང་བ་རྣམས་ཀྱིས་འཕུལ་ཞིང་དེད་པས་སྤྱི་
གཙུག་གི་ཧཾ་ལ་ཐིམ་པ་སྔར་བཤད་པ་བཞིན་ནོ། །རླུང་ཕྱིར་འགྲོ་བ་ཧུཾ་ཐུང་ངུ་། ནང་དུ་
འཇུག་པ་ཧཱུྃ་རིང་པོ། ཧུཾ་ཐུང་ཧཱུྃ་རིང་མདུན་དུ་དགུ། །ཞེས་པའི་ལག་ལེན་ཕྱོགས་གཅིག་
འདི་ཡིན་ནོ། །རྒྱ་མཚོ་རི་རབ་ལ་བསྐམ། རོ་འཛིན་རང་གི་གནས་སུ་སྦྱར། ལུས་གཏུན་
ཤིང་གི་འཁོར་ལོ་ལྟར་བསྐོར། ཉི་ཟླ་མདའ་གཞུ་དྲང་། སྟོད་སྨད་ཀྱི་གེགས་འདོན་པའི་
འཁྲུལ་འཁོར་བྱ། ལག་ལེན་མི་ཤེས་པར་ཉམས་སུ་བླངས་ན་གེགས་འབྱུང་། ཤེས་ན་
མྱུར་དུ་སངས་རྒྱའོ། །ཆོས་ཀྱི་རྒྱལ་པོ་དཔལ་ལྡན་ས་སྐྱ་པ་ཆེན་པོས་རྒྱ་གར་སིནྡྷུའི་དགེ་
སློང་ཉན་ཐོས་པཎྜི་ཏ་གཅིག་ལ་དབང་བསྐུར་ནས་འདི་བསྟན་པས།
ཟླ་བ་དྲུག་ན་
མངོན་ཤེས་དང་རྫུ་འཕྲུལ་བྱུང་། དེ་ཚེ་འདི་ཉིད་ལ་གྲུབ་པ་ཐོབ་ནས། དེང་སང་ཡང་
- 27 -

དཔལ་ས་སྐྱའི་རིག་མཛོད། ས་སྐྱ་བཀའ་འབུམ། ༼ཝ༽
ཨུ་རྒྱན་ན་བཞུགས་སྐད། དབང་བཞི་པའི་གདམས་ངག་རྦ་རླབས་གསུམ་ཅིག་ཅར་དུ་
ཉམས་སུ་ལེན་པ་ལུས་ངག་གི་རྟེན་འབྲེལ་བསྒྲིགས་ཏེ། ཕྱག་རྒྱ་ཆེན་པོ་མངོན་སུམ་དུ་
རྟོགས་པའི་གནད་དེ་ཤེས་ན། ཚེ་འདི་ཉིད་ལ་སངས་རྒྱ་བའི་གདམས་ངག་ལེགས་པར་
བཤད་ཟིན་ཏོ། །རྣལ་འབྱོར་དབང་ཕྱུག་ཀུན་དགའི་མཚན་ལྡན་བསོད་ནམས་རྩེ། །རྡོ་
རྗེ་འཆང་ཆེན་འགྲོ་ལ་རབ་གྲགས་རྒྱལ་མཚན་དཔལ། །དེ་ཡིས་ལེགས་བསྐྱངས་ཀུན་
དགའི་མིང་ཅན་ལེ་ལོ་ཅན། །དེ་ལ་གཞན་གྱི་གསོལ་བ་བཏབ་ནས་གཞུང་དུ་བཀོད།
།བདག་ནི་གསང་སྔགས་ཟབ་མོའི་དོན། །ཡི་གེར་བྱེད་ལ་རབ་ཏུ་སྐྲག །འོན་ཀྱང་གཞན་
གྱིས་སྦྱར་བ་ལ། །བླ་མའི་གསུང་དང་འགལ་བར་མཐོང་། །དེས་ན་གསུང་དང་མཐུན་
པར་བཀོད། །དགེ་བ་འདི་ཡིས་ཕྱི་ནང་གི །རྟེན་འབྲེལ་ཅིག་ཅར་རབ་འགྲིགས་ནས། །ཚེ་
འདི་ཉིད་ལ་གཞན་དོན་དུ། །རྫོགས་པའི་སངས་རྒྱས་ཐོབ་པར་ཤོག །རྣལ་འབྱོར་གྱི་
དབང་ཕྱུག་ཆེན་པོ་བིརླ་པའི་གསུང་རབ། ཆོས་རྗེ་ས་སྐྱ་པ་ཆེན་པོ་ནས་བརྒྱུད་པ་ཡིད་
ལ་བཟུང་མོད། ཡི་གེར་བྲི་བའི་བསམ་པ་མེད་པ་ལ། ཟིན་རིས་བྱས་པ་འགའ་རེ་མཐོང་
བས་གསུང་དང་མི་མཐུན་པར་སྣང་ཞིང་། ལྷག་ཆད་འགའ་རེ་སྣང་བས། གསོལ་བ་
འདེབས་པའི་ངོར་དཔལ་ལྡན་ས་སྐྱ་པཎྜི་ཏས་མདོ་སྨད་དུ་སྦྱར་བའོ། །སམཱཔི། དགེའོ།
།༼སློབ་དཔོན་བོ་དྷི་ཤཱི་ལ་མཉྫུ་ཤྲཱི་རཏྣས་ཞུས་སོ། །༽
- 28 -

ས་པཎ་ཀུན་དགའ་རྒྱལ་མཚན་དཔལ་བཟང་པོའི་ཞབས་ཀྱི་གསུང་འབུམ།